
  PROLOG


  En fredag i mai 1978


  Mona våknet av at det dundret på døra og en mannsstemme som brølte: «Brann, brann, kom dere ut!» Hun var alene hjemme, mamma var på nattevakt og de første sekundene fylte redselen og dødsangsten henne. Da hun hørte pipene fra Bella, den lille dachsen, slo det rasjonelle inn. Hun måtte ut, og hun måtte få med seg Bella. Det fikk bare være med nattkjole på, Bella måtte reddes, og hun måtte redde seg selv.


  Bella skalv og klynket, kikket på henne med redde øyne. På med mokasinene og ut, ut! Røyklukta slo mot henne da hun kom ut i gangen. Det brant oppe i etasjene et sted. Pustet litt lettere, men løp så fort hun kunne ned. Bremsehvin fra brannbilene møtte henne da hun kom ut på gata, hun så opp og der var det full fyr i taket. En brannmann kom mot henne med et pledd. «Er det flere i leiligheten deres?» spurte han mens han bredde pleddet rundt henne og ledet henne over gata der hun sank ned på fortauet. «Nei, mamma er på nattevakt på Aker, det er bare oss og Bella», sa hun og nikket ned mot hunden som pustet roligere nå.


  Hun ble sittende nesten apatisk og se på brannmennenes innsats, de klarte å slokke brannen og få alle som var hjemme ut. Da klokka nærmet seg 6 kom mamma, slengte fra seg sykkelen, løp mot henne og holdt henne tett inntil seg: «Takk og pris at du er like hel jenta mi, jeg har vært så redd!» Hun så tårene til mamma dryppe ned på pleddet. «Jeg ... jeg klarte å få ut Bella», fikk hun fram. «Du er en heltinne, jenta mi!» hulket mamma.


  Mamma reiste seg opp, gikk for å snakke med en av brannmennene. Da oppdaget hun at gamle enkefru Pedersen i naboleiligheten satt rett overfor henne. Den gamle stirret tomt framfor seg. «At jeg også skulle oppleve brann før jeg vandret fra denne jammerdalen», sa hun stille. «Har det gått bra med deg Mona?» spurte hun så. Mona nikket, fra kurven kom lyden av Bella som småklynket i søvne.


  Med ett var han der, journalisten. Sa han var fra VG, viste fram kortet sitt. Spurte om han kunne snakke med dem. Mona nikket og svarte på spørsmålene hans, fortalte at hun hadde fått ut Bella, og at det var det viktigste. Fru Pedersen sa ikke stort, men journalisten tok bilde av dem og takket høflig for samtalen.


  



  Dagen etter – i Molde


  Kurt hadde sommerferie fra alle som plaget han. Det hadde startet første skoledag og bare fortsatt. Først var han for feit, men da kiloene rant av og han skjøt i været fikk plagerne stadig nye ideer om hvordan ødelegge dagene hans. Om vinteren kunne de slenge han ned i en snøhaug og gni snø inn i ansiktet hans til han gispet etter luft. «Døpe han» kalte de det. Eller hvis han falt på sklia, kunne en hel gjeng legge seg oppå han til han nesten mistet pusten.


  At han bodde rett nedenfor skolen reddet han mange ganger, det var bare å løpe over veien, låse døra og slenge seg opp i senga. På rommet og i senga var det ingen som kunne plage han. Hjemme var fristedet, ute var plagerne, mobberne som de kom til å bli kalt noen år senere.


  Pappa hadde som vanlig kjøpt VG og Dagbladet. Det var et vindu mot verden, som TV-en, radioen og kassettspilleren var det. Han likte å lese lørdagsavisene, Pedros uke-revy i VG var alltid et av ukas høydepunkter. Men nå stoppet han opp, «brann i Oslo» skrev VG om. Det var bilde av ei jente på 15, samme alder som han og en gammel dame som satt på et fortau. En bygård hadde brent. Jenta fortalte om hvordan hun hadde reddet Bella, den lille dachsen som så vidt stakk snuten opp av en kurv når han så nærmere etter på bildet.


  Men det var noe med den jenta, Mona het hun, Mona Hansen. Et veldig vanlig navn, men jenta var ikke vanlig. Han kjente en kribling i kroppen, og den spenningsfølelsen han ofte fikk nedover beina når det var noe som gjorde inntrykk på han. Hun var pen og rent ut nydelig. «Men uoppnåelig for meg», tenkte han, og han kjente seg mismodig. Han hadde vært hemmelig forelska i et par jenter, men han skjønte at han ikke hadde en sjanse.

